钦定古今图书集成/明伦汇编/官常典/第775卷 > 王连
## 钦定古今图书集成/明伦汇编/官常典/第775卷 > 王连

按《蜀志》本传：“连字文仪，南阳人也。刘璋时入蜀，为梓
潼令。先主起事葭萌，进军来南，连闭城不降。先主义
之，不强逼也。及成都既平，以连为什邡令，转在广都，
所居有绩，迁司盐校尉。较盐铁之利，利入甚多，有裨
国用。于是简取良才以为官属，若吕乂、杜祺、刘干等，
终皆至大官，自连所拔也。迁蜀郡太守、兴业将军，领”
盐府如故。建兴元年，拜屯骑校尉，领丞相长史，封平
阳亭侯。时南方诸郡不宾，诸葛亮将自征之。连谏以
为“此不毛之地，疫疠之乡，不宜以一国之望冒险而
行。”亮虑诸将才不及己，意欲必往，而连言辄恳至，故
停留者久之。会连卒，子山嗣，官至江阳太守。